
REFERAT
[bookmark: _Hlk198632962][bookmark: _Hlk216269196]privind: aprobarea modificării tarifelor de călătorie pentru prestarea serviciului public 
de transport județean de persoane prin curse regulate pentru lotul de trasee nr. 23

În conformitate cu prevederile Regulamentului (CE) nr. 1370/2007  al Parlamentului European și al Consiliului privind serviciile publice de transport feroviar și rutier de călători, Legii nr.92/2007 a serviciilor publice de transport persoane în unitățile administrativ-teritoriale, precum și Ordinului nr.272/2007 pentru aprobarea Normelor-cadru privind stabilirea, ajustarea și modificarea tarifelor pentru serviciile publice de transport public local și județean de persoane, Consiliul Județean Vrancea exercită atribuțiile privind organizarea, gestionarea și administrarea serviciului public de transport județean de persoane prin curse regulate.

În urma finalizării procedurii competitive de atribuire a contractelor de delegare a gestiunii serviciului public de transport județean de persoane prin curse regulate, Consiliul Județean Vrancea a adoptat Hotărârea nr. 116/18.06.2025, prin care au fost atribuite contractele de delegare și au fost aprobate tarifele de călătorie aferente fiecărui lot de trasee din Programul județean de transport.

Ulterior, prin Hotărârea Consiliului Judeţean Vrancea nr.115/25.05.2026 au fost aprobate ajustările tarifelor de călătorie pentru prestarea serviciului public de transport județean de persoane prin  curse regulate și încheierea actelor adiționale la contractele de delegare a gestiunii, prin aplicarea coeficientului de indexare cu evoluția indicelui prețului de consum total, măsură adoptată în condițiile prevăzute de Ordinul nr.272/2007.

[bookmark: _Hlk214893338]Ajustarea aprobată prin Hotărârea nr.115/25.05.2026 a avut ca scop actualizarea tarifelor exclusiv prin aplicarea coeficientului de indexarea rezultat din evoluția indicelui prețului de consum total și nu a avut în vedere modificarea structurii costurilor de exploatare ale operatorilor de transport.
Potrivit prevederilor art. 17 alin. (1) lit. m) din Legea nr. 92/2007, consiliile județene au competența de a stabili, ajusta şi modifica tarifele de călătorie pentru serviciul public de transport judeţean de persoane, iar conform art. 18 alin. (1) lit. b) din același act normativ, autoritatea administrației publice județene analizează, verifică și aprobă documentațiile justificative depuse de operatorii de transport în vederea modificării tarifelor. 



În aplicarea acestor dispoziții legale, operatorul de transport S.C. Negru Trans S.R.L. a transmis Consiliului Județean Vrancea solicitarea privind modificarea tarifelor de călătorie aferente contractului de delegare a gestiunii serviciului public județean de transport persoane pentru lotul nr. 23, înregistrată sub nr.201/28171/24.09.2026.

Analiza documentației inițiale a evidențiat necesitatea completării și modificării unor documente justificative, în vederea clarificării elementelor de cost și a fundamentării tarifelor de călătorie propuse. În acest sens, au fost solicitate operatorului de transport completări și modificări ale documentației transmise.

Ca urmare a solicitărilor formulate, operatorul de transport S.C. Negru Trans S.R.L. a transmis documentația completată și modificată, înregistrată la Consiliul Județean Vrancea sub nr.201/31982/28.10.2026.

Din analiza documentației justificative și a elementelor de fundamentare a rezultat că modificarea tarifelor de călătorie este determinată de intervenirea unor modificări ale costurilor de exploatare, respectiv: 

· creșterea costurilor cu combustibilul, determinată de evoluția prețurilor de achiziție;
· majorarea cheltuielilor aferente taxelor și autorizațiilor specifice activității de transport;
· majorarea salariului minim brut pe țară garantat în plată, în conformitate cu prevederile Hotărârii Guvernului nr.146/2026;
· actualizarea valorii tichetelor de masă acordate salariaților, potrivit prevederilor legale în vigoare.

Totodată, se constată că tarifele aprobate inițial au fost fundamentate în etapa elaborării ofertei depuse în cadrul procedurii competitive organizate în anul 2023, iar ulterior acestui moment au intervenit modificări importante ale costurilor de prestare a serviciului public de transport.

În conformitate cu prevederile art. 20 din Ordinul nr. 272/2007, modificarea tarifelor se realizează la cererea operatorilor de transport, pe baza memoriului tehnico-economic, a fișelor de fundamentare și a celorlalte documente justificative necesare fundamentării tarifelor propuse.

De asemenea, potrivit art. 26 din același act normativ, tarifele pot fi modificate atunci când intervin modificări majore ale costurilor sau ale condițiilor de exploatare, care determină o influență asupra nivelului tarifelor mai mare decât cea rezultată din aplicarea indicelui prețului de consum total.



În ceea ce privește modalitatea de calcul, dispozițiile art. 275 din Ordinul nr. 272/2007 stabilesc că modificarea tarifului mediu pe kilometru/loc și recalcularea tarifelor de călătorie se realizează pe baza influențelor reale intervenite în structura costurilor, fundamentarea fiind efectuată de operatorii de transport și verificată de autoritatea administrației publice județene.

Față de Hotărârea Consiliului Județean Vrancea nr. 115/25.05.2026, prezenta inițiativă are un obiect distinct, întrucât nu urmărește ajustarea tarifelor prin aplicarea coeficientului de indexare cu evoluția indicelui prețului de consum total, ci modificarea acestora ca urmare a modificării majore a costurilor de exploatare, în condițiile expres prevăzute în Ordinul nr.272/2007.

Documentația depusă de operatorul de transport a fost analizată sub aspectul respectării condițiilor prevăzute de cadrul legal aplicabil, fiind verificate elementele de cost care au stat la baza solicitărilor formulate, precum și conformitatea documentației cu prevederile legale incidente.

Întrucât sunt îndeplinite condițiile prevăzute de Legea nr. 92/2007 și Ordinul nr. 272/2007 pentru modificarea tarifelor de călătorie, iar documentația justificativă depusă de operatorul de transport a fost analizată de autoritatea județeană de transport, este necesară  aprobarea modificării tarifelor de călătorie pentru serviciul public de transport județean de persoane prin curse regulate pentru lotul nr.23 prin inițierea unui proiect de hotărâre.

Obiectul proiectului de hotărâre propus pentru inițiere va fi supus dezbaterii publice în conformitate cu prevederile Legii nr.52/2003 privind transparența decizională.

Având în vedere cele expuse, propunem inițierea un  proiect de hotărâre privind aprobarea modificării tarifelor de călătorie pentru prestarea serviciului public de transport județean de persoane prin curse regulate pentru lotul de trasee nr.23.

